Søndag sidst på eftermiddagen fik Oliver Grunvald at vide, at der var kommet et afbud, og at han nu var med i de danske mesterskaber i tennis. Første kamp var mandag klokken 12.00. Ligesom det danske fodboldlandshold kom med på et afbud i 1992, men endte med vinderpokalen, så håber Oliver Grunvald, at det samme sker for ham. - Det bliver en kæmpe oplevelse. Jeg får muligheden for at spille i min egen barndomsklub. Jeg har spillet her, siden jeg var en 9-10 år gammel, smiler Oliver Grunvald 25 minutter inden, han skal på banen. 24-årige Oliver Grunvald mener selv, at han ligger mellem nummer 300 og 400 på den danske tennisrangliste for herre senior. Hans modstander er bare 15 år, fra Holte Tennisklub  og er og stadig junior. - Jeg kender ikke min modstander. Det er en ung fyr. Jeg kunne have fået en meget værre lodtrækning. Jeg håber, jeg kan få noget spil i gang, siger Oliver Grunvald. Tiden med elitetennis er dog slut for Oliver Grunvald, og på banen er der kontant afregning. Første sæt er overtsået på under en halv time. 0-6 står der på tavlen. "Han er for god" Oliver Grunvald er stolt over at have debut ved de danske mesterskaber på hjemmebane, og humøret er højt efter kampen. - Det var superfedt. Min familie og nogle af mine venner var her for at se mig spille, så det var en fed oplevelse, siger Oliver Grunvald. Men rent sportsligt ender andet sæt som første sæt. Kampen er slut på en time, og nederlaget lyder på 6-0, 6-0. - Jeg havde godt lidt set den komme, når man spiller mod dem fra København. De er bare typisk lidt bedre, end os fra Jylland. Jeg spiller faktisk en udmærket kamp, men han er for god, slutter Oliver Grunvald. De danske mesterskaber i tennis fortsætter i Aalborg hele ugen, og i weekenden kan man opleve flere danske landsholdsspillere. Dog er der ingen Holger Rune eller Clara Tauson, som lige nu forbereder sig til verdens største tennisturnering Wimbledon i England.

Referat:
Nordjyde fik pludselig muligheden for at spille med ved de danske mesterskaber i tennis.